Joseba Azkarraga

Joseba Azkarraga Rodero (Agurain, Araba, 1950eko azaroaren 15a) Eusko Alkartasuneko politikaria da. Euskal Herriko Unibertsitatean Zuzenbidean lizentziatua. Eusko Jaurlaritzako Justizia, Lan eta Gizarte Segurantza sailburu ohia da. Osaba zuen Luis Azkarraga Perez-Caballero, 1988an ETAk eraildako Espainiako Armadako jenerala.

 Bizitza 
Euzko Alderdi Jeltzaleko (EAJ) diputatu hautatu zuten 1979an, Araban. 1982tik 1986ra Bizkaiko senataria izan zen. Senatari izan zen garaian, zeregin garrantzitsua izan zuen ETA VIII. Asanbladako (ETA politiko-militarraren zatiketa) 43 presoren birgizarteratzean eta espetxetik ateratzean, garai hartan «Azkarraga bidea» deitzen zenari heldu baitzioten. 1986an, EAJren Gipuzkoako zerrendetako diputatu hautatu zuten berriro, eta 1987an Talde Mistora igaro zen, EAJ zatitu eta Eusko Alkartasuna (EA) sortu zenean. 1989an, alderdi horretako diputatu hautatu zuten berriro, oraingoan Bizkaian.

EAko Exekutiba Nazionaleko kide izan zen bi alditan: lehena, 1987tik 1993ra. 1993tik 1999ra enpresa pribatuan aritu zen lanean, bankuen sektoreari lotutako lanpostu batean. 1999an EAko Zuzendaritza Nazionalera itzuli zen eta 2007an idazkari nagusi kargua hartu zuen, 2009ko martxoan Zuzendaritza Nazionaletik atera zen arte. EAko kide gisa, Juan Jose Ibarretxe buru zuen Eusko Jaurlaritzako kide ere izan zen, eta Justizia, Lan eta Gizarte Segurantza sailburuan, 2001eko irailetik 2009ko maiatzera.

Mondragon Korporazioko kide da, eta Euskadiko Kutxako Sektore Publikoko zuzendari izan da.

2014ko ekainaz geroztik, Sare mugimenduaren bozeramailea da. Sare ETAko presoen, iheslarien eta deportatuen eskubideen aldeko plataforma da.

 Jarduera politikoa 
 1979 eta 1982 artean, diputatuen kongresuan izan zen.
 1982tik 1986ra arte Euskal Autonomia Erkidegoko ordezkari gisa izan zen senatuan.
 1986an diputatuen kongresura bueltatu zen Eusko Alkartasunaren ordezkari gisa, eta 1993 arte izan zen karguan.
 Eusko Alkartasuneko Zuzendaritza Batzorde Nazionaleko kidea izan da bi alditan: 1987tik 1993ra eta 1999tik aurrera.
 2001eko irailetik 2009ko maiatzera arte Justizia, Lan eta Gizarte Segurantza sailburu izan zen.
 2007ko abenduaren 16an Eusko Alkartasuneko Idazkari Nagusi izendatu zuten Donostiako Kursaal jauregian egindako biltzarrean.

Gainera, Mondragon Corporacion Cooperativa taldeko kidea da eta Euskadiko Kutxako Sektore Publikoko zuzendaria.

 Kanpo loturak 
  Justizia, Lan eta Gizarte Segurantza Saila
  Euskadi.net

Kategoria:Aguraindarrak
Kategoria:Arabako politikariak
Kategoria:Eusko Alkartasuneko politikariak
Kategoria:Eusko Jaurlaritzako Sailburu ohiak
Kategoria:Eusko Legebiltzarreko legebiltzarkideak VIII. legegintzaldian
Kategoria:Espainiako diputatuak I. legegintzaldian
Kategoria:Espainiako diputatuak III. legegintzaldian
Kategoria:Espainiako diputatuak IV. legegintzaldian